Turcia, gata să găzduiască un summit de pace între Rusia și Ucraina
La o conferinţă de presă ulterioară unei întâlniri la Istanbul cu omologul său ucrainean, Volodimir Zelenski, Recep Tayyip Erdogan a discutat în detaliu despre evoluția războiului din Ucraina.
Șeful statului turc a subliniat că Turcia va juca un rol semnificativ în reconstrucția Ucrainei după încetarea conflictului.
Zelenski a declarat la rândul său că Rusia nu va fi invitată la o eventuală reuniune la vârf.
Cu toate acestea, un reprezentant al Moscovei ar putea participa la următoarea întâlnire, după ce se va stabili o foaie de parcurs către pace, convenită cu aliații Ucrainei la o reuniune programată în Elveția.
Turcia, membră a NATO, a susținut integritatea teritorială a Ucrainei, menținând totodată relații cordiale cu Rusia și dialogând în mod regulat cu ambele părți implicate în conflict, în special ca sponsor al acordului privind Marea Neagră, care a eliminat o blocadă de facto a exporturilor de cereale ucrainene impusă de Rusia, relatează Reuters.
Vizita lui Volodimir Zelenski la Istanbul a avut loc înaintea celei a lui Vladimir Putin
Vizita lui Zelenski la Istanbul survine înaintea unei vizite așteptate a președintelui rus, Vladimir Putin. Potrivit Kremlinului, aceasta va avea loc după alegerile din Rusia din 15-17 martie.
Biroul lui Zelenski a anunțat că agenda discuțiilor cu Erdogan a inclus formula de pace menită să pună capăt conflictului cu Rusia. Aceasta ar consta în eliberarea prizonierilor de război ucraineni deținuți de Moscova și cooperarea bilaterală în industria de apărare.
Recep Tayyip Erdogan se retrage de pe scena politică?
Recent, Recep Tayyip Erdogan, a dat de înțeles că alegerile locale din 31 martie ar putea marca finalul carierei sale politice. El a indicat că intenționează să se retragă de pe scena politică la încheierea mandatului prezidențial.
"Acesta e punctul final pentru mine, conform mandatului acordat de lege sunt ultimele mele alegeri.
Rezultatul va fi transferul unei moşteniri către fraţii mei care vor veni după mine", a spus el.
Erdogan, originar din Rize, s-a născut la Istanbul pe 26 februarie 1954. A urmat școala primară la Kasımpaşa Piyale în 1965 și a absolvit liceul Imam Hatip din Istanbul în 1973. Ulterior, a susținut examenul de diferență și a obținut diploma de la Liceul Eyüp.
Erdogan a continuat studiile la Facultatea de Științe Economice și Comerciale a Universității Marmara, absolvind în 1981. Mai multe puteți afla aici.